የአልኮል መጠኑ 80 በመቶ የሆነው በምክንያት ነው
በአሁኑ ወቅት ለመላው ዓለም ፈተና የሆነው የኮሮና ቫይረስ ወረርሽኝ መድኃኒት ያልተገኘለት በመሆኑ ሰዎች ተዋህሲው እንዳያገኛቸው ከጤና ባለሙያዎች የሚሰጡ የተለያዩ ምክሮችን ተግባራዊ ለማድረግ ይጥራሉ። የኮሮና ቫይረስን በቀላሉ ከእጅ ላይ ማስወገድ እንዲቻልም የእጅን ንፅህና በሚገባ መጠበቅ እና አፋችንን፣ ዓይናችንንና አፍንጫችንን መንካት እንደሌለብን እንዲሁም ከሰዎች ጋር የሚኖረንን አካላዊ መቀራረብ መቀነስ እንዳለብን የጤና ባለሙያዎች ይመክራሉ። 
የእጃችንን ንፅህና በመጠበቅ ተዋህሲውን መከላከል የሚቻለውም በውሃና በሳሙና ለ20 ሰከንዶች በሚገባና በተደጋጋሚ መታጠብ ስንችል ነው። ነገር ግን ይህን ማድረግ ባልቻልንበት ጊዜ ደግሞ በአልኮል ወይም ደረጃውን በጠበቀ መልኩ በተዘጋጀ ሳኒታይዘር እጃችንን ማፅዳት እንዳለብን የዓለም ጤና ድርጅትን ጨምሮ የተለያዩ የጤና ባለሙያዎች መምከራቸው ይታወቃል። መንግሥትም ህብረተሰቡ በተቻለ አቅም ይህን ምክር ተግባራዊ በማድረግ የበሽታውን ስርጭት መግታት እንዲቻል የተለያዩ እገዛዎችን እያደረገ ይገኛል። 
መንግሥት እያደረገ ካለው እንቅስቃሴ መካከል የሳኒታይዘር ምርት እያመረቱ ለሚገኙ ፋብሪካዎች ከስኳር ፋብሪካ በቀጥታ የአልኮል አቅርቦት ማግኘት እንዲችሉና ሳኒታይዘር አምርተው ለገበያ እንዲያቀርቡ አድርጓል። በዚህም በአሁኑ ወቅት የሳኒታይዘር ምርት በገበያው ይገኛል። ይሁን እንጂ የሳኒታይዘር አመራረትን ጨምሮ ህብረተሰቡ ሳኒታይዘርን እየተጠቀመ ያለበት አግባብ ጤናማ አይደለም። ይህም በአገሪቷ ላይ የሚያሳድረው ኢኮኖሚያዊ ጫና ከባድ ይሆናል። ስለዚህ ሊታሰብበት ይገባል የሚሉ አምራቾች አሉ።
ስሜ አይጠቀስ ያሉት የሳኒታይዘር አምራች፤ ሳኒታይዘር ለማምረት እየተጠቀምን ያለው የአልኮል መጠን 80 በመቶ መሆኑ አገሪቷ ባላት ውስን ሀብት ላይ የሚያስከትለው ኢኮኖሚያዊ ጫና ከፍተኛ ነው። የኮሮና ቫይረስን ከእጃችን ለማስወገድ ከ65 እስከ 70 በመቶ የሚሆን የአልኮል መጠን ብንጠቀም በቂ ነው። አሁን እየተጠቀምን ያለነው ቫይረሱን ሊያጠፋው ከሚችለው መጠን በላይ እየተጠቀምን በመሆኑ ኢኮኖሚያዊ ጫና ያስከትላል። አልኮል ማለት አገሪቷ ያላት ውስን ሀብት ነውና ልንቆጥበው ይገባል ባይ ናቸው።
ከዚህ በተጨማሪም ሳኒታይዘር መጠቀም ያለብን በውሃና በሳሙና መታጠብ በማንችልባቸው ቦታዎችና አጋጣሚዎች ሆኖ እያለ አብዛኛው ህብረተሰብ ባገኘው አጋጣሚ አልኮልና ሳኒታይዘር ሲጠቀም ይስተዋላል። ይህም ምርቱን አለአግባብ በመጠቀም እየተከሰተ ያለ ብክነት በመሆኑ መንግስት ሊሰራበት ይገባል። ህብረተሰቡም በአግባቡ መጠቀም እንዲችል ግንዛቤ ሊፈጠርለት ያስፈልጋል በማለት ሀሳባቸውን ገልፀዋል።
ሌላው አስተያየት ሰጪ አቶ ጳውሎስ በርጋ በበኩላቸው፤ ህብረተሰቡ ሳኒታይዘርን መጠቀም እንዳለበት እንጂ እንዴትና መች መጠቀም እንዳለበት ግንዛቤው የለውም። ስለዚህ ሚዲያዎች ብክነትን ለመቀነስ አጠቃቀም ላይ መስራት አለባቸው። ከዚህ
 በተጨማሪም ሳኒታይዘር ለማምረት በየጊዜው ፍቃድ እየተሰጠና በየቤቱና በየጓዳው እየተመረተ ያለበት ሁኔታ ተፈጥሯል። ይህም ከጥራት ጋር የሚነሱ ችግሮችን ለመቆጣጠር አመቺ ካለመሆኑም በላይ ባለው ውስን የአልኮል ሀብት ሽሚያ ይፈጠርና ሁሉም በአንድ ላይ ሊቆሙ እንደሚችሉ ስጋታቸውን ይገልጻሉ ። 
ሌላው በአሁኑ ወቅት መድኃኒት ፋብሪካዎች ከዋናው ምርታቸው እየወጡ ወደ ሳኒታይዘር ምርት እየገቡ ያሉበት ሁኔታ መፈጠሩ ለጊዜው ጥሩ ሊሆን ይችላል ነገር ግን ይህ ችግር ረጅም ጊዜ የሚወስድ ከሆነ፤ ሌሎች በሽታዎችም ባሉበት የሚቆሙ አይደሉም። ስለዚህ በዋናው ምርቶቻቸው ላይ እጥረት እንዳይከሰት ማመጣጠን ያስፈልጋልም ብለዋል አስተያየት ሰጪዎቹ።
የኮሮና ቫይረስ አዲስ እንደመሆኑ የተጠናከረ መረጃ አይኖርም ነገር ግን ሁሉም አገራት እየተንቀሳቀሱ እንዳሉት ሁሉ እኛም የዓለም ጤና ድርጅት የኮሮና ቫይረስን ከእጅ እና ከተለያዩ አካላት እንዲሁም ከቁሶች ላይ ማስወገድ ከሚቻልባቸው መንገዶች አንዱ ሳኒታይዘር ነው ብሎ ባስቀመጠው አግባብ እየተጠቀምን ነው የሚሉት፤ የምግብና መድኃኒት ባለስልጣን የመድኃኒት ተቋማት ኢንስፔክሽን ዳይሬክቶሬት ዳይሬክተር አቶ ጌታቸው ገነቴ ናቸው። 
እንደሳቸው ማብራሪያ፤ መጠቀም ያለብን ሳኒታይዘር ሲዘጋጅ ኢታኖል አልኮል ከሆነ 80 በመቶ፤ አይሶ ፕሮፓይድ አልኮል የሚባለው ከሆነ ደግሞ 75 በመቶ መሆን እንዳለበት የአሰራር መርህ ተቀምጧል። ይህን መሰረት በማድረግም የጤና ሚኒስቴር ከምግብና መድኃኒት ባለስልጣን መስሪያ ቤቱ ጋር በመሆን የአዘገጃጀት መስፈርቱን አሟልቶ እንዲመረት የተደረገ ሲሆን፤ የጥራት ደረጃውም በኢትዮጵያ ደረጃዎች ኤጀንሲ ተረጋግጧል።
የተለያዩ የአልኮል አይነቶች መኖራቸውን ገልፀው፤ አሁን የኮሮናን ቫይረስ ለመከላከል እየተጠቀምን ያለነው ሳኒታይዘር 80 በመቶ ኢታኖል አልኮልን በመጠቀም የሚዘጋጅ መሆኑ እርግጥ ነው ባለን ውስን ሀብት ላይ ጫና እንደሚፈጥር ይታወቃል። ሆኖም የሚፈጥረውን ኢኮኖሚያዊ ጫና ተቋቁሞ ቅድሚያ ለዜጎች ደህንነት በማሰብ ከኮሮና ተዋህሲ መከላከል እንዲችሉና ዋናው ዓላማም ስርጭቱን መግታት መሆኑን ጠቁመዋል። 
አያይዘውም ለህብረተሰቡ የምናቀርበው ሳኒታይዘር ጥራቱን የጠበቀ ካልሆነና እጁንም ካልታጠበ ከሁለቱም ሳይሆን ይቀርና ለቫይረሱ ተጋላጭ ይሆናል። እርግጥ ነው ሳኒታይዘር መጠቀም አማራጭ የሚሆነው እጅን በውሃና በሳሙና መታጠብ በማይቻልበት ጊዜና ቦታ ቢሆንም፤ ህብረተሰቡ እየተጠቀመ ያለው በዚሁ አግባብ አለመሆኑን መታዘብ ይቻላል። ይህ ደግሞ ብክነትን ያስከትላል። ስለዚህ ህብረተሰቡን ሳኒታይዘር ተጠቀም ብቻ ሳይሆን እንዴትና መች እንደሚጠቀም ግንዛቤ መፈጠር እንዳለበት አብራርተዋል። 
ባለስልጣኑ በዋናነት የሚሰራው በአመራረት ጥራት ላይ ሲሆን፤ ይህም የዓለም ጤና ድርጅት በሚያወጣው መስፈርት መሰረት እየተመረተ መሆኑን የገበያ ቅኝት በማድረግ የጥራት ክትትል በማድረግ ምርቶቹን ወደ ላብራቶሪ በማስገባት የመለየት ሥራ ይሰራል። በዚህም የጥራት ደረጃውን ጠብቀው የሚሰሩትን በማበረታታት ማስተካከል ያለባቸውን ደግሞ እንዲያስተካክሉ ክትትል እየተደረገ መሆኑን ዳይሬክተሩ ተናግረዋል። 
ከአምራች ድርጅቶቹ ጋር በመገናኘት ያጋጠማቸውን ችግሮችና መስተካከል ባለባቸው ጉዳዮች ላይ እንወያያለን፤ በዚህም አምራቾች የአመራረት የጥራት ደረጃ ላይ እንዲሁም አልኮል ውስን ሀብት በመሆኑ ልንቆጥበው ይገባልና 80 በመቶ አልኮል የሚለውን በመተው ከ65 እስከ 70 በመቶ አልኮል ብንጠቀም በቂ ነው የሚሉ ጥያቄዎችን በተደጋጋሚ ያነሳሉ። ይሁን እንጂ 80 በመቶ አልኮል መጠቀማችን በምክንያታዊ እንደሆነና ዓለም አቀፍ ደረጃውን ጠብቆ መሆን እንዳለበት በማስገንዘብ መግባባት ላይ ደርሰናል ብለዋል። 
ባለስልጣኑ ለኮሮና ቫይረስ መከላከያ የተባሉ ምርቶችን ብቻ ሳይሆን አጠቃላይ ከደረጃዎች በታች መድኃኒት ምግብና መጠጥ የሚያመርት እንዲሁም ጊዜው ያለፈበት ምርቶችን ሲሸጥ የተገኘ የትኛውም ተቋም ላይ እርምጃ የመውሰድ ኃላፊነት አለበት የሚሉት ዳይሬክተሩ፤ ህብረተሰቡም በሚገዛቸው ምርቶች ላይ ጥንቃቄ ማድረግ አለበት። በተለይም የሳኒታይዘር ምርትን ሲገዛ በማሸጊያው ላይ አስፈላጊው መረጃ መኖሩን፣ በሚገባ የታሸገና፣ የማያንጠባጥብና የተመረተበትንና የመጠቀሚያ ጊዜው የሚያበቃበትን መረጃ የሚያሳይ መሆኑን አረጋግጦ መግዛት እንዳለበት አሳስበዋል።
 አዲስ ዘመን ሚያዝያ 22/2012
ፍሬህይወት አወቀ